簡蘇邵叟
作者：陸游
朝代：宋

paragraphs: 君家文獻歷十朝，魏公峨冕加金貂。
孫支得君愈雋發，貴名突兀凌烟霄。
居吳入蜀三十載，諸公孰能折簡招。
澗松意氣極磊砢，天馬毛骨何超遥。
鼎來行卷十九首，緱山明月聞吹簫。
沉香亭畔未須說，想見風雪上灞橋。
老夫誦之群玉府，學士如堵不敢驕。
爾來一編愈妙絕，粲若新霽瞻斗杓。
出爲龍首子何有，老穿豹尾我亦聊。
湖邊酒樓無十步，胸次懣懣思同澆。